Acqua (sustanza)

L'acqua è lu lìquidu cchiù cumuni supra la terra. Nurmalmenti havi nuddu aduri, nè sapuri, nè culuri. 

L'acqua è na mulècula chi cumprenni dui àtumi d'idrògginu e unu d'ossìgginu. La sò equazzioni è H2O.

L'acqua, tra li risorsi dû planeta, è la cchiù mpurtanti: senza d'idda nenti putìa asìstiri e nenti putìa evurvìrisi; nun ci fùssiru armali, nun ci fùssiru chianti e nun ci fussi la vita.

Li chianti, armali, e cristiani hannu a vìviri l'acqua pi campari, picchì li nostri còrpura nn'hannu bisognu pi stari câ saluti. P'asempiu, l'acqua è n'elimentu mpurtanti dû suduri, dû sangu, dâ sputtazza, e di l'urina. Lu sudduri aiuta lu corpu mantèniri la sò timpiratura. Lu sangu porta tutti li nutrienti dû stòmacu pi tutti li parti dû corpu. La sputtazza n'aiuta pistiari e diggiriri lu manciari. L'urina n'aiuta jittari via li chìmici dû corpu.

L'acqua chi na pirsuna o n'armali si pò vìviri si discrìvi comu èssiri «putàbbili». L'acqua ca s'attrova nta l'oceani è acqua salata (e dunca nun è puttàbbili), ma li lachi e ciùmura nurmalmenti cumprènninu acqua frisca.

L'acqua è puru mpurtanti pî cèluli picchì tipi d'elimenti si rinèscinu a squagghiaricci. Pi chissu, cci duna nu mediu pî riazzioni chìmichi, e rinesci a purtari l'elimenti ntô sangu pi tuttu lu corpu. L'acqua aiuta a ridùciri e eliminari li risìdui dû corpu e aiuta la furmazzioni di l'urina.
 Distribbuzzioni di l'acqua ntâ terra 
Quasi tutta l'acqua ca c'è nta la terra s'attrova nta l'ucèani, nu cumpressu sistema eculòggicu unni ogni parti ntirfirisci cu l'àutra e ogni elimentu pigghia urìggini di chiddu ca ci sta vicinu; ddocu è prisenti cchiù dû 97% di l'acqua c'avemu ntô planeta. Lu 2% di acqua l'avemu ntê ghiacciai e ntê ghiacci pulari, lu 0,592% è acqua suttirrania e lu 0,014% è acqua prisenti nta li laghi, ntê ciumi, ecc.. C'è ancora acqua nta l'atmusfera, sutta forma di vapuri àcquiu e na picca macari ntâ biusfera. 

 Modi di diri 
Ogni acqua leva siti

 Viditi puru: 
Acqua (chiuvuta)

Catigurìa:Cumposti chìmichi
Catigurìa:Bioluggìa